CELEX: 62020TN0677
Language: el
Date: 2020-11-13 00:00:00
Title: Υπόθεση T-677/20: Προσφυγή της 13ης Νοεμβρίου 2020 — Ryanair και Laudamotion κατά Επιτροπής

11.1.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 9/31
            
         
      Προσφυγή της 13ης Νοεμβρίου 2020 — Ryanair και Laudamotion κατά Επιτροπής
      (Υπόθεση T-677/20)
      (2021/C 9/45)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσες: Ryanair DAC (Swords, Ιρλανδία) και Laudamotion GmbH (Schwechat, Αυστρία) (εκπρόσωποι: E. Vahida, F. Laprévote, V. Blanc, S. Rating και Ι. Μεταξάς-Μαραγκίδης, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να ακυρώσει την απόφαση της Ευρωπαϊκής Επιτροπής της 6ης Ιουλίου 2020 σχετικά με την κρατική ενίσχυση SA.57539 (2020/N) — Αυστρία — COVID-19 — Aid to Austrian Airlines (1)· και
               
            
                  —
               
               
                  να καταδικάσει την Ευρωπαϊκή Επιτροπή στα δικαστικά έξοδα.
               
            Η προσφεύγουσα ζήτησε επίσης να εκδικασθεί η προσφυγή της με την ταχεία διαδικασία του άρθρου 23α του Οργανισμού του Δικαστηρίου.
      
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει πέντε λόγους.
      
                  1.
               
               
                  Με τον πρώτο λόγο ακυρώσεως προβάλλεται ότι η Ευρωπαϊκή Επιτροπή δεν εξέτασε το ενδεχόμενο ενίσχυσης προς ή από την Lufthansa.
               
            
                  2.
               
               
                  Με τον δεύτερο λόγο ακυρώσεως προβάλλεται ότι η Ευρωπαϊκή Επιτροπή παρέβη συγκεκριμένες διατάξεις της ΣΛΕΕ και παραβίασε τις γενικές αρχές του Ευρωπαϊκού δικαίου σε σχέση με την απαγόρευση των δυσμενών διακρίσεων, την ελεύθερη παροχή των υπηρεσιών και την ελευθερία εγκαταστάσεως, στις οποίες στηρίχθηκε η απελευθέρωση των αεροπορικών μεταφορών στην ΕΕ. Η απελευθέρωση της αγοράς αεροπορικών μεταφορών επέτρεψε την ανάπτυξη πραγματικά πανευρωπαϊκών αεροπορικών εταιριών χαμηλών ναύλων. Επιτρέποντας στην Αυστρία να χορηγήσει ενίσχυση στην Austrian Airlines, η Ευρωπαϊκή Επιτροπή αγνόησε τη ζημία που προκλήθηκε στις πανευρωπαϊκές αυτές αεροπορικές εταιρίες συνεπεία των ταξιδιωτικών περιορισμών που οφείλονται στην κρίση της νόσου COVID-19.
               
            
                  3.
               
               
                  Με τον τρίτο λόγο ακυρώσεως προβάλλεται ότι η Ευρωπαϊκή Επιτροπή εφάρμοσε εσφαλμένως το άρθρο 107, παράγραφος 2, στοιχείο β', ΣΛΕΕ και υπέπεσε πολλάκις σε πρόδηλη πλάνη εκτιμήσεως κατά την εξέταση της αναλογικότητας της ενισχύσεως προς τη ζημία που προκλήθηκε συνεπεία των ταξιδιωτικών περιορισμών που οφείλονται στην κρίση της νόσου COVID 19, ιδίως καθόσον έκρινε ότι η συνολική ζημία που προκλήθηκε στην AUA λόγω της κρίσης της νόσου COVID-19 συνιστούσε την άμεση συνέπεια των ταξιδιωτικών περιορισμών και καθόσον δεν εξέτασε αν η Austrian Airlines είχε μειώσει όλα τα έξοδα που μπορούσαν να αποφευχθούν.
               
            
                  4.
               
               
                  Με τον τέταρτο λόγο ακυρώσεως προβάλλεται ότι η Ευρωπαϊκή Επιτροπή δεν κίνησε επίσημη διαδικασία έρευνας παρά την ύπαρξη σοβαρών δυσχερειών και προσέβαλε τα διαδικαστικά δικαιώματα της προσφεύγουσας.
               
            
                  5.
               
               
                  Με τον πέμπτο λόγο ακυρώσεως προβάλλεται ότι η Ευρωπαϊκή Επιτροπή παρέβη την υποχρέωση αιτιολογήσεως που υπέχει.
               
            
         (1)  Απόφαση της Ευρωπαϊκής Επιτροπής της 6ης Ιουλίου 2020 σχετικά με την κρατική ενίσχυση SA.57539 (2020/N) — Αυστρία — COVID-19 — Aid to Austrian Airlines (ΕΕ 2020, C 346, σ. 2).